ΑΠΌΦΑΣΗ ΤΟΥ ΣΥΜΒΟΥΛΊΟΥ
της 18ης Ιανουαρίου 2005
με την οποία διαπιστώνεται, σύμφωνα με το άρθρο 104 παράγραφος 8 της συνθήκης για την ίδρυση της Ευρωπαϊκής Κοινότητας, κατά πόσον ανελήφθη αποτελεσματική δράση από την Δημοκρατία της Ουγγαρίας σε εφαρμογή των συστάσεων του Συμβουλίου σύμφωνα με το άρθρο 104 παράγραφος 7 της συνθήκης αυτής
(2005/348/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 8,
τη σύσταση της Επιτροπής,
Εκτιμώντας τα ακόλουθα:
(1)
Σύμφωνα με το άρθρο 104 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.
(2)
Το σύμφωνο σταθερότητας και ανάπτυξης βασίζεται στο στόχο των υγιών δημοσίων οικονομικών ως μέσου για την ενίσχυση των συνθηκών σταθερότητας των τιμών και για την επίτευξη ισχυρής και βιώσιμης ανάπτυξης που ευνοεί τη δημιουργία θέσεων απασχόλησης. Το σύμφωνο σταθερότητας και ανάπτυξης περιλαμβάνει τον κανονισμό (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (1) που προβλέπεται στο άρθρο 104 της συνθήκης προκειμένου να προωθείται η ταχεία διόρθωση των υπερβολικών δημοσιονομικών ελλειμμάτων του ευρύτερου δημόσιου τομέα.
(3)
Το ψήφισμα του Ευρωπαϊκού Συμβουλίου του Άμστερνταμ της 17ης Ιουνίου 1997 (2) σχετικά με το σύμφωνο σταθερότητας και ανάπτυξης καλεί επίσημα όλα τα μέρη, και συγκεκριμένα τα κράτη μέλη, το Συμβούλιο και την Επιτροπή να εφαρμόσουν αυστηρά και έγκαιρα τη συνθήκη και το σύμφωνο σταθερότητας και ανάπτυξης.
(4)
Με την απόφαση 2004/918/ΕΚ (3), το Συμβούλιο αποφάσισε, σύμφωνα με το άρθρο 104 παράγραφος 6 της συνθήκης, ότι υπάρχει υπερβολικό έλλειμμα στην Ουγγαρία.
(5)
Σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97, το Συμβούλιο απηύθυνε στις 5 Ιουλίου 2004 σύσταση προς τις ουγγρικές αρχές ζητώντας να θέσουν τέρμα το συντομότερο δυνατό στην κατάσταση υπερβολικού ελλείμματος και να αναλάβουν δράση σε μεσοπρόθεσμο πλαίσιο προκειμένου να επιτευχθεί ο στόχος για τη μείωση του ελλείμματος κάτω από το 3 % του ΑΕΠ μέχρι το 2008 κατά τρόπο αξιόπιστο και βιώσιμο, σύμφωνα με την πορεία μείωσης του ελλείμματος που προσδιορίζεται στο πρόγραμμα σύγκλισης το οποίο υποβλήθηκε από τις ουγγρικές αρχές και εγκρίθηκε με τη γνώμη του Συμβουλίου της 5ης Ιουλίου 2004 επί του προγράμματος αυτού (4). Σύμφωνα με τη σύσταση αυτή, η ουγγρική κυβέρνηση όφειλε να αναλάβει μέχρι τις 5 Νοεμβρίου 2004 αποτελεσματική δράση όσον αφορά τα μέτρα για την επίτευξη του στόχου για μείωση του ελλείμματος στο 4,1 % του ΑΕΠ κατά το 2005. Στη σύσταση αυτή, το Συμβούλιο συνέστησε επίσης στην Δημοκρατία της Ουγγαρίας να εφαρμόσει με αυστηρότητα τα μέτρα που προβλέπονταν στο πρόγραμμα σύγκλισης του Μαΐου 2004 και ιδίως να είναι προετοιμασμένη να θεσπίσει συμπληρωματικά μέτρα, εφόσον κριθεί αναγκαίο, ώστε να επιτευχθεί ο στόχος του 4,6 % του ΑΕΠ όσον αφορά το γενικό δημοσιονομικό έλλειμμα κατά το 2004. Επιπλέον, το Συμβούλιο κάλεσε τις ουγγρικές αρχές να αξιοποιήσουν κάθε δυνατή ευκαιρία για επιτάχυνση της δημοσιονομικής προσαρμογής, να εφαρμόσουν τις προβλεπόμενες μεταρρυθμίσεις της δημόσιας διοίκησης, του συστήματος υγείας και της εκπαίδευσης και να εξασφαλίσουν την κατάλληλη χρηματοδότηση των σχεδιαζόμενων φορολογικών περικοπών, οι οποίες θα πρέπει να υλοποιηθούν μόνο εφόσον επιτευχθούν οι στόχοι σχετικά με το έλλειμμα.
(6)
Σύμφωνα με το άρθρο 4 παράγραφος 2 του κανονισμού (ΕΚ) αριθ. 1467/97, το Συμβούλιο, προκειμένου να εκτιμήσει εάν έχουν ληφθεί αποτελεσματικά μέτρα κατ’ εφαρμογή των συστάσεών του βάσει του άρθρου 104 παράγραφος 7 της συνθήκης, βασίζεται στις αποφάσεις που έχει εξαγγείλει δημοσίως η κυβέρνηση του συγκεκριμένου κράτους μέλους.
(7)
Η αξιολόγηση των αποφάσεων που έχει εξαγγείλει η Δημοκρατία της Ουγγαρίας από την έκδοση της σύστασης του Συμβουλίου βάσει του άρθρου 104 παράγραφος 7 της συνθήκης και μέχρι τη λήξη της προθεσμίας που έχει οριστεί στη σύσταση αυτή, οδηγεί στα ακόλουθα συμπεράσματα:
-
μετά τη σύσταση του Συμβουλίου, η ουγγρική κυβέρνηση έλαβε μια σειρά συμπληρωματικών μέτρων. Τα μέτρα αυτά βασίστηκαν στο σκέλος των δαπανών και συνέβαλλαν, συγκριτικά με το 2003, σε σημαντική ύφεση του δημοσιονομικού ελλείμματος του 2004 καθώς και σε πιο ευνοϊκό και βιώσιμο αναπροσανατολισμό της ανάπτυξης. Ωστόσο, η δράση που ανελήφθη δεν ήταν επαρκής ώστε να επιτευχθεί ο στόχος του 4,6 % του ΑΕΠ όσον αφορά το δημοσιονομικό έλλειμμα κατά το 2004 που περιλαμβάνεται στη σύσταση του Συμβουλίου, ενώ αναμένεται ότι η απόκλιση από το στόχο αυτό θα είναι αρκετά σημαντική,
-
για τον προϋπολογισμό του 2005 εξαγγέλθηκε μια σειρά μέτρων, με στόχο την περαιτέρω μείωση του δημοσιονομικού ελλείμματος το 2005, συμπεριλαμβανομένου ενός εκτάκτου αποθεματικού ύψους 0,5 % του ΑΕΠ για την αντιμετώπιση ενδεχόμενης υπέρβασης του στόχου για το 2005. Ωστόσο, τα μέτρα αυτά δεν θα είναι επαρκή για την επίτευξη του στόχου μείωσης του ελλείμματος στο 4,1 % του ΑΕΠ που περιλαμβάνεται στη σύσταση του Συμβουλίου, ενώ αναμένεται ότι η απόκλιση από το στόχο αυτό θα είναι επίσης αρκετά σημαντική,
-
τα μέτρα που έχουν λάβει μέχρι σήμερα οι ουγγρικές αρχές δεν θα επιτρέψουν να αποφευχθεί η απόκλιση από την προγραμματισθείσα πορεία προσαρμογής του προγράμματος σύγκλισης του Μαΐου. Στο πλαίσιο αυτό, η συνεχιζόμενη δέσμευση της ουγγρικής κυβέρνησης για διόρθωση του υπερβολικού ελλείμματος μέχρι το 2008 πρέπει να ενισχυθεί με αποφασιστικά μέτρα περαιτέρω δημοσιονομικής εξυγίανσης καθώς και με τη συνέχιση των προσπαθειών για διαρθρωτικές μεταρρυθμίσεις.
(8)
Το άρθρο 104 παράγραφος 8 της συνθήκης αναφέρει ότι εάν το Συμβούλιο διαπιστώσει ότι δεν ανελήφθη αποτελεσματική δράση σε εφαρμογή των συστάσεών του βάσει του άρθρου 104 παράγραφος 7 της συνθήκης αυτής, τότε μπορεί να τις ανακοινώσει δημόσια. Ωστόσο, λαμβάνοντας υπόψη το ψήφισμα του Ευρωπαϊκού Συμβουλίου σχετικά με το σύμφωνο σταθερότητας και ανάπτυξης, η Δημοκρατία της Ουγγαρίας έχει ήδη συμφωνήσει να ανακοινωθεί δημόσια η σύσταση τον Ιούλιο του 2004,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Δημοκρατία της Ουγγαρίας δεν έχει αναλάβει αποτελεσματική δράση σε εφαρμογή της σύστασης του Συμβουλίου της 5ης Ιουλίου 2004 εντός της προθεσμίας που έχει οριστεί στη σύσταση αυτή.
Άρθρο 2
Η παρούσα απόφαση απευθύνεται στη Δημοκρατία της Ουγγαρίας.
Βρυξέλλες, 18 Ιανουαρίου 2005.